Blog katolíckej mamičky: Tipy na rodinné tradície a rituály
Nájsť si čas na spoločné stolovanie je počas pracovného týždňa náročné, no skúste spolu aspoň večerať. Keď i to je mimo vašich možností, môžete si spoločné chvíle vychutnať napríklad pri sobotňajších raňajkách. / Ilustračná snímka: pexels.com
1. Stolovanie
V dnešnej dobe sú naše rodiny rozlietané po všetkých kútoch. Rodičia sú v práci, deti v škôlke alebo v škole, takže mať spoločný obed je asi utópia. Ak sa to dá, skúste spoločne stolovať aspoň večer. V našej kultúre sa tiež zvykne deťom rozprávať, že počas jedenia sa nerozpráva, ale viete čo, neberte to až tak vážne :). Naopak, pri dobrom jedle a uvoľnení sa v kruhu najbližších sa od našich milých dozvieme oveľa viac. Tiež si dajte pozor na to, aby ste neriešili hneď po jedle upratovanie stola, kým ostatní ešte jedia. Mamka, ocko, spomaľte! Obetujte tých pár minút z celého dňa na spoločné stolovanie. Uvidíte, že vaše deti budú na tento čas aj po rokoch rady spomínať.
2. Oslavy
V každej rodine sa oslavy prežívajú rozdielne. Nie je vôbec márnosťou radovať sa a oslavovať akúkoľvek príležitosť, a tých je do roka veru dosť. Narodeniny, meniny, Deň matiek, otcov, detí, liturgické slávnosti, krstiny, svadby, škôlkarské, školské či univerzitné úspechy... Učme naše deti, že takéto špeciálne rodinné príležitosti sú pre nás radosťou, nie starosťou. Vychutnávajme si každý takýto oslavný deň. Nevyhovárajme sa na peniaze; keď sa chce, prežiť krásnu oslavu sa dá aj s malým rozpočtom. Nezamerajme sa len na dary, ale hlavne na zážitky. Prežívajme radosť z každého člena rodiny a dajme mu pocítiť, že je pre nás veľmi dôležitý.
3. Spoločná modlitba
Bez Boha a modlitby sa ako rodina ďaleko nedostaneme, to vieme všetci už dávno. Je preto veľmi potrebné, aby sme popri osobnom rozhovore s Bohom venovali pozornosť aj spoločnej modlitbe. Nerobme si víziu, že takéto spoločné modlitebné stretnutia budú vždy jednoduché a celá rodina sa na povel a bez mihnutia oka pomodlí celý svätý ruženec aj s večernými chválami. Ha-ha, kto má malé deti, vie, že aj dve minúty sústredenej a relatívne pokojnej modlitby sú luxus. S odvahou však príďme pred Boha takí, akí sme – unavení rodičia, neposedné deti, provokujúci pubertiaci... Boh nás istotne bude spájať v modlitbe aj napriek našim rozdielnostiam.
4. Spoločné výlety
Školské a pracovné povinnosti, upratovanie v dome a okolo neho... Kedy máme ako rodina stihnúť aj nejaké výlety? Takto strávený čas však vie byť pre každého člena veľkým prínosom. Rodičia sú viac uvoľnení a neriešia chod domácnosti, deti sú viac otvorené a radostné. Vytvorme si tradíciu, že napríklad každú prvú nedeľu pôjdeme spoznávať spoločne iné mesto. Alebo napríklad, že vždy v nedeľu po svätej omši pôjdeme do parku na peknú prechádzku. Vždy sa poteším, keď vidím nejakého dospelého, ktorý mi s radosťou v hlase povie: "Sem sme vždy chodili ako rodina na výlety, mám na to krásne spomienky." A vtedy si urobím predsavzatie, že chcem takúto tradíciu zaviesť aj v svojej rodine.
Tipy na ďalšie rituály
Aké ďalšie spoločné rituály máte v rodine vy? Pijete spolu poobede "čaj o piatej"? Alebo chodíte vždy v piatok spolu ako rodina na svätú omšu? Pridajte svoje tipy do komentárov na facebookovom profile KN, nech sa vzájomne inšpirujeme.
Alžbeta Šutková (29)
- mediálna pracovníčka
- autorka v rubrike KN Troška do rožka
- šťastne vydatá, mamička jedného synčeka
Snímka: Archív -AŠ-